1Na Kwasida ɔtanta tutuutu uwi ɔni kemo na kadi kátabla tɔ nwaa ni, Maria Magdalene úsie kafiɔtɔ kammɔ kudɔ na útánu ka lɛtabi lɛni na béti bébi ubu ɔmmɔ kenye lɛsɔ liiibi. 2Anwuɔsu úkeli úsie Simon Petro ku ɔtɛyane ɔni na Yesu ɔɔyɔ́ mmɔ kudɔ. Na útásu-ma ɔnini, “Bekyuli badi bétédie Blɔti na kafiɔtɔ kammɔ kemo bátɔlɔku. Na bɔɔɔgyi kesii kani na béti-nwu bétése!” 3Amu na Petro ku ɔtɛyane ɔbambadi ɔmmɔ bátɔlɔ bésie kafiɔtɔ mmɔ. 4Bana inyɔ fui bakɛ beekeli usi, nsu ɔtɛyane ɔbambadi ɔmmɔ ɔ́vi Petro na ɔ́ka-nwu kafiɔtɔ kudɔ mmɔ budu. 5Úbo kalɔ na ɔ́nu adi afualadi abuni ammɔ, nsu úteduo kafiɔtɔ ɔtɔ ɔmmɔ kemo. 6Simon Petro ɔni nkpɛ kama lɛnɔ úubo úbeduo, na anwu ɔ́vi úduo kafiɔtɔ kammɔ kemo na ɔ́nu adi afualadi ammɔ ka ewi. 7Na kɔdi kɔni na béti bamana Yesu lili lɛnɔ kɔtɛ mmɔ. Nsu kɔɔɔtɛ adi afualadi ammɔ kudɔ. Mmomu báfɛ aku lɛti báva kɔmadɔ. 8Mmɔ ni, ɔtɛyane ɔbambadi ɔni náka bukeli butédu kafiɔtɔ kammɔ kɔtu lɛnɔ úduo ɔtɔ ɔmmɔ kemo. Na útánu ala ammɔ lɛni kani, na ɔ́fɔ ɔ́di. 9Nsu úti úbeduku uwi ɔmmɔ lɛlɔ ni, bétenu tɔ kalɔ ka Yesu ɔdubɔta bɔlɛ kekpine aani kalɛ na bénweni na Bunweni Kedee Ɔku kemo. 10Amu na batɛyane bammɔ bénwini bésie kaduli. 11Nsu Maria úbo unye kafiɔtɔ kammɔ anumi na uuwulo. Nsu uwi ɔni na unye uuwulo ni, ɔ́sɔ úbo kalɔ ɔ́nu kafiɔtɔ kammɔ kemo. 12Mmɔ ni, ɔ́nu Katɔti batu inyɔ badi ka bakya lɛwu lɛfualadi belie mmɔ. Unwi ulie kesii kani na Yesu ɔ́tɛ lili kakɛ, na ɔkladi lɛnɔ ulie úsie lɛgba kakɛ. 13Amu na béye-nwu banini, “Uleku, bi ɔsu na eewulo?” Mmɔ ni, Maria lɛnɔ údie kenye ɔnini, “Bekyuli badi bébeti mina Ati bátɔlɔku. Na lɛɛɛgyi kesii kani na béti-nwu bésienku!” 14Amu ka ɔ́tu únwini ni, ɔ́nu ka Yesu unye. Nsu Maria útati ɔnii Yesu na ɔdi. 15Amu na Yesu lɛnɔ úye-nwu ɔnini, “Uleku, bi ɔsu na eewulo? Ɔma na aawia?” Nsu Maria ɔ́kali ɔnii anwu mɔɔnu kafiɔtɔ kammɔ lɛlɔ. Anwuɔsu na ɔ́su-nwu ɔnini, “Ati, buvele, si awɔ nédie-nwu átɔlɔku mɛni ni, na atina-mi kesii kani na éti-nwu étése, na lisie ntéti-nwu mmɔ.” 16Amu na Yesu ɔ́kpali-nwu ɔnini, “Maria!” Mmɔ ni, Maria únwini ɔ́nu-nwu, na ɔ́su na Hebri lɛdi kemo ɔnini, “Rabuni!” Na nwuna kalɔ ndi Ala Ɔtinane. 17Mmɔ ni, Yesu ɔ́su-nwu ɔnini, “Tatu tada-mi, ɔsika ńtenwini tɔ ńtesie Katɔti kudɔ. Mmomu teesie mina banwani kudɔ na atásu-ma anii línwini lísela mina Ɔti ɔni ndi Katɔti kudɔ. Na anwu ndi amii lɛnɔ Ɔti ku bina Katɔti.” 18Anwuɔsu ni, Maria Magdalene úsie na útásu batɛyane bammɔ ka anwu ɔ́nu Blɔti. Na lɛla lɛni na Yesu ɔ́su-nwu ni, ɔ́sɔku-ni ɔ́su batɛyane bammɔ. 19Na Kwasida kadi kammɔ useyi ni, batɛyane bammɔ básala na bákalɛ lɛlɔ bákya ɔtɔ kemo ka baayia Yudafuɔ benengu bammɔ ɔsu. Amu na Yesu úbo úbenye-ma ntɛ, na ɔ́su-ma ɔnini, “Keyi buɛɛ kasiaku-mii.” 20Ka ɔ́su-ma ɔmɛni ɔ́wɔlɔ ni, Yesu úti nwuna enu ku ɔfɛnyi ɔ́tina-ma. Na lɛlɔ lɛ́yɔ batɛyane bammɔ ka bánu Blɔti ɔsu. 21Ɔmmɔ kama ni, Yesu ɔ́sɔ ɔ́su-ma ɔnini, “Keyi buɛɛ kasiaku-mii. Kalɛ na Ati ɔ́tala-mi ni, lɛni kani na ami lɛnɔ mɔɔtala-mii.” 22Mmɔ ni, ɔ́nwuna úwi-ma na ɔ́su-ma ɔnini, “Bɛfɔ Katɔti Kɔyu. 23Na si bíti bekyuli ekpidi bɛ́kyiɛ-ma ni, ɔɔtina ka Katɔti lɛnɔ úti ɔ́kyiɛ-ma. Nsu si bíteti bítakyiɛ-ma ni, ɔɔtina ka Katɔti lɛnɔ úteti útakyiɛ-ma.” 24Uwi ɔni na Yesu úbo-ma kudɔ mmɔ ni, batɛyane leevu-inyɔ bammɔ akɔ unwi ɔni baalɔ Toma na basɔ baalɔ-nwu Nta Ubi ni, uuubo-ma akɔ. 25Anwuɔsu ka úbebo ni, batɛyane bakladi bammɔ básu-nwu banini, “Abu bɔ́ɔnu Blɔti!” Amu na Toma ɔ́su-ma ɔnini, “Si ńtanu kɔbwɛlɛ efi lɛtaala na nwuna enu na liti mina lɛnimi lɛkya-nya kemo na liti mina kɔnu lɛkya-nwu ɔfɛnyi ni, lɛɛɛdubo bɔfɔ bɔdi.” 26Amu na Kwasida unwi kama ni, batɛyane bammɔ básɔ bása belie ɔtɔ kemo, na Toma lɛnɔ ɔkya-ma akɔ. Básɔ bákalɛ ɔtɔ ɔmmɔ lɛni kani. Nsu Yesu úbo na úbenye-ma ntɛ, na ɔ́su-ma ɔnini, “Keyi buɛɛ kasiaku-mii.” 27Amu na ɔ́su Toma ɔnini, “Bo, na ebeti fula lɛnimi akya mɛni. Na anu mina enu. Na eti fula kɔnu akya-mi ɔfɛnyi. Na ada fula tafɔ tadi aya. Na afɔ adi ɔfɛni kani!” 28Ka Yesu ɔ́su-nwu lɛni ni, Toma údie kenye ɔnini, “Mina Ati ku Katɔti!” 29Amu na Yesu ɔ́su-nwu ɔnini, “Áfɔ ádi ka ánu-mi ɔsu. Bekyuli bani náfɔ bádi asa na bánu-mi ni, badubɔkɛ lɛlɔyɔ teetulo!” 30Yesu ɔ́bla akɔla budie taatina pii na nwuna batɛyane anumi. Nsu ńtenweni-nya ńtakya ɔku ɔmɛni kemo. 31Na amɛni kani na línweni líse kalɛ na bɛfɔ bɛdi ka Yesu ndi Ukyuli Ɔfunadi ɔmmɔ. Na anwu ndi Katɔti Ubidi ɔni na si bɛ́fɔ-nwu bɛ́di ni, na ɔya na bilie ngba na nwuna ɔyikun kemo.
twi_Latn